Mistä on kyse? Microsoft kertoi eilen älypuhelintoiminnan loppumisesta Suomessa. 1 350 jää vaille työtä.

Väki oli vuodet 2010–2014 Stephen Elopin komennossa, kun mies johti toimintaa Nokiassa Suomessa ja Microsoftissa USA:sta käsin.

Mies jakaa yhä suomalaisten mielipiteet, mutta vaikuttaa nykyään eri piireissä Australiassa.

2010. Maailman suurimmaksi ja kauneimmaksi kännykkävalmistajaksi totuttautunut Nokia herää pahentuneeseen tilanteeseensa. Markkinoilla on uusia innovaatioita: älypuhelin, toimiva kosketusnäyttö, puhelinsovellukset. Nokian kännykät alkavat näyttää niitä vasten tuhnuisilta.

Toimitusjohtaja Olli-Pekka Kallasvuo saa potkut. On aika tuoda taloon ulkomailta maailmanluokan osaaja. Hän löytyy it-jätti Microsoftista. Kanadalainen Stephen Elop, Microsoftin yritysratkaisujen yksikön johtaja, valitaan Nokian uudeksi toimitusjohtajaksi.

– On vaikea ottaa kantaa, oliko Microsoftin suunnitelma alun perin kaapata Nokian kännykkäbisnes. Se on mahdollinen skenaario, arvioi nyt Osakesäästäjien puheenjohtaja, professori Timo Rothovius.

Timo Rothovius. Jukka Tyni

2011. Stephen Elop ravistelee työntekijöitään repäisevällä kirjeellä, joka vuotaa julkisuuteen. Toimitusjohtaja vertaa Nokiaa palavaan öljynporauslauttaan. On jätettävä liekehtivä alusta ja hypättävä veteen. Vertauksessa Nokian oma ylpeys, käyttöjärjestelmä Symbian ei pärjää Applen ja Googlen edistyneemmille puhelinsysteemeille. Pitäisi siirtyä johonkin muuhun ja toimivampaan.

Hyvin pian Nokia ilmoittaa, että jatkossa kännyköissä onkin alustana Windows. Se on Microsoftin tunnetuin tuote.

– Vikaan mennyt päätös oli valita Microsoftin järjestelmä. Väitetään, että päätös tuli puhtaalta pöydältä, mutta mahdollisesti se oli jo päätetty kun Elop valittiin tehtävään, sanoo Timo Rothovius.

– Jos näin ei ollut, kyllä hänellä oli sitten suuri rooli siinä.

*2012. *Nokian Windows-puhelimista on toivottu menestystä ja edes kohtalaisen varteenotettavaa vaihtoehtoa kilpaileville iPhoneille ja Android-luureille. Käy toisin. Samsung vie Nokialta maailman suurimman matkapuhelinvalmistajan tittelin.

2013.Se tapahtuu. Syyskuun kolmantena päivänä Suomi kuulee aamu-uutisista, että Nokian puhelimet on myyty pois. Amerikan Yhdysvaltoihin. Ostaja on tietysti toimitusjohtaja Elopin vanha työnantaja ja Nokian uudehko kumppani Microsoft.

Mitä tekee Elop? Siirtyy samassa yrityskaupassa kaupanpäällisinä takaisin Microsoftin leipiin. Nokian puhelimet ja niiden tekijät siirtyvät uudelle isännälle pilkkahintaan, talouslehdistö arvioi. Pahat kielet päättelevät, että hintaa sorvattaessa Elop on pelannut Microsoftin eikä silloisen työnantajansa Nokian pussiin.

Mutta myyrä hän ei ollut, sanovat sekä Rothovius että tietotekniikka-asiantuntija Petteri Järvinen.

Petteri Järvinen Yle

– Elop ei ollut myyrä, joka petollisesti kaappasi Nokian bisneksen. Päinvastoin, hänen ansiostaan Nokia pääsi eroon tappiollisesta ja nyttemmin toivottomaksi osoittautuneesta puhelinvalmistuksesta, Järvinen kirjoittaa blogissaan (siirryt toiseen palveluun).

*2014 *ilmestyvä kirja _Operaatio Elop _lyttää menneen toimitusjohtajan ehkäpä maailman huonoimmaksi.

Johtopäätöstä varten on haastateltu yli sata ihmistä suurimmaksi osaksi Nokian palveluksessa. "Kun Elop aloitti, Nokian älypuhelinmyynti kasvoi. Elopin tehtävänä oli tukkia vuodot. Turha selitellä. Hän epäonnistui tehtävässään omin voimin", kirja tylyttää.

Samaan aikaan Microsoftissa katsotaan lasittunein silmin matkapuhelintenmarkkinaosuuksia. Windows-puhelinten siivu on allekolme prosenttia. Android-puhelimilla ja iPhoneilla on käytännössä koko markkina taskussaan, yhteensä 97 prosenttia.

Nokian logo väistyi pääkonttorissa uuden isännän tieltä huhtikuussa 2014. AOP / Li Jizhi

2015. Stephen Elopin työsuhde Microsoftissa päättyy yllättäen. It-jätin toimitusjohtaja Satya Nadella sanoo, että eropäätös on hänen ja Elopin yhteinen. Nadella kertoo yhtiötiedotteessa seuraavansa mielenkiinnolla, mihin mies seuraavaksi päätyy.

Kuukautta myöhemmin Microsoft tekee miljardien eurojen alaskirjauksen Nokialta ostamastaan matkapuhelinyksiköstä, jota Elop oli johtanut. Voi sanoa, että Microsoft ynnää heittäneensä koko kauppasumman kankkulan kaivoon.

– Microsoft maksoi kaupasta miljardeja ja on hyödyttänyt Suomen kansantaloutta työllistämällä yli tuhat suomalaista näihin päiviin asti. Kiitos miljardeista, Elop! Olet eläkkeesi Suomesta ansainnut, sanailee Petteri Järvinen.

2016. Stephen Elop löytää uudet haasteensa toiselta puolen maapalloa. Australialainen teleyhtiö Telstra palkkaa (siirryt toiseen palveluun)hänet teknologiayksikön johtajaksi. "Elopin vastuulla on johtaa Telstran strategiaa maailmanluokan teknologiayhtiöksi", nimitystiedotteessa kerrotaan.

Microsoftilla ei tiettävästi ole aikeita laajentaa liiketoimintaansa Oseanian maanosan telemarkkinoille.

Telstran pesti ei ole sellainen näköalapaikka kuin Elopilla oli maailman suurimman kännykkäyhtiön johdossa tai mahtavassa Microsoftissa, missä hänestä aikanaan leivottiin jopa mahdollista toimitusjohtajaa.

– Jos näytöt ovat sellaisia, mitä ovat olleet, ei siinä [Telstraa] ylemmäs pysty. Hän on sivuraiteilla huippupaikoista, Rothovius sanoo.

Niin kävi Kanadan miehelle Nokian johdossa. Entäpä lautan miehelle, johon Elop Nokian kännyköitä vertasi?

– Sille kävi huonosti. Se hukkui mereen.